Hirijej
Hirijej () bio je, u grčkoj mitologiji, sin Posejdona i Plejade Alkione, brat Hipenorov i Etusin, osnivač i vladar grada Hirije u Beotiji.

Mitologija 
Nimfa Klonija rodila je Hirijeju Nikteja i Lika. Jedan izvor navodi Hirijeja i kao Krinakovog oca. Većina izvora o Hirijeju govori kao o kralju, no Ovidije i Nono opisuju ga kao običnog seljaka.

Hirijej je bio eponimni osnivač grada Hirije u Beotiji, u kome je i živeo i u kome je rođen i Orion, koji se u kasnijem predanju takođe spominje kao njegov sin; ipak, ima i autora koji ga smeštaju u Trakiju ili na ostrvo Hios. Pričalo se da je Hirijej isterao Euonima iz Apolonovog hrama.

Hirijej je uposlio Trofonija i Agameda da mu sagrade riznicu, ali su oni u nju ugradili i jedan tajni ulaz, pa se u riznicu lako moglo ući micanjem samo jednog kamena. Uz pomoć tog tajnog ulaza njih dvojica su lako ulazili i odnosili Hirijejevo blago. On je bio zbunjen činjenicom da mu se bogatstvo smanjuje i pored toga što su lokoti i pečati na vratima ostajali netaknuti; da bi uhvatio lopova, postavio je zamku. Agamed se u nju uhvatio, pa je Trofonije odrubio bratu glavu kako Hirijej ne bi saznao za identitet lopova, nakon čega je Trofonija progutao ponor koji se otvorio u zemlji.

Prema kasnijem predanju, Hirijej je bio i Orionov otac. Neki kažu da je on bio Orionov pravi otac, a drugi da je Hirijej bio udovac i da nije imao dece, a da je Oriona usvojio. Naime, jednom prilikom Oriona su posetili Zevs i Hermes (neki dodaju i Posejdona), koji su bili srdačno primljeni i potom obećali da će mu u znak zahvalnosti ispuniti jednu želju. Hirijej ih je zamolio da mu podare decu. Bogovi su krzno žrtvenog bika napunili svojim urinom (ili spermom) i rekli Hirijeju da tu kožu zakopa. Devet meseci kasnije Hirijej je u koži pronašao novorođenče i dao mu ime Orion. Rimski pisci Orionovo su ime dovodili u vezu s latinskom imenicom urina (= "urin"), premda to ime očito nije latinskog porekla. Na temelju ove priče Nono kaže da je Orion "imao tri oca" i majku Geju.

Reference

Literatura 

Kraljevi u grčkoj mitologiji